„Država“ se zove Liberlend, a njen „predsednik“, Čeh Vit Jedlička poziva sve koji poštuju princip „živi i pusti druge da žive“, a nisu ekstremisti, da se dosele, prenosi Beta.

Liberlend leži na obalama Dunava između Bačkog Monoštora i Zmajevca.

Jedlička tvrdi da je „država“ nastala potpuno u skladu sa međunarodnim pravom jer je osnovana na ničijoj zemlji koju u okrivu razgraničenja nisu tražile ni Srbija ni Hrvatska.

„Cilj osnivača nove države jeste da stvore društvo u kojem mogu da prosperiraju pošteni ljudi, a da im država ne zagorčava život nepotrebnim zabranama i porezima. Jedan od razloga za osnivanje Liberlenda je sve veći uticaj interesnih grupa na funkcionisanje država i sve lošiji uslovi za život ljudi. Osnivače inspirišu Monako, Lihtenštajn ili Hongkong“, piše na zvaničnom sajtu nove „države“.

Vit Jedlička iz marginalne stranke desnice bliske bivšem premijeru i predsedniku Češke Vaclavu Klausu, izrazio je nadu u saopštenju da će „nezavisni, suvereni Liberlend“ najpre priznati upravo Srbija i Hrvatska kojima se sprema da pošalje diplomatske note o tome, a da će ga potom priznati i ostale države sveta.

Liberlend ima zastavu, grb, „ustav“ i „zakone“. Iako se zastava zavijorila tek početkom ove sedmice, već deli „državljanstva“ i poziva sve, pod uslovom da nisu komunisti, neonacisti ili ekstremisti, a ne želi ni zločince kažnjene za teža krivična dela.